จีนพบผู้เสียชีวิต “โควิด” รายแรกรอบ 9 เดือน ยอดป่วยระบาดรอบใหม่พุ่งครอบคลุม 8 มณฑล
จีนพบผู้เสียชีวิต “โควิด” รายแรกรอบ 9 เดือน ยอดป่วยระบาดรอบใหม่พุ่งครอบคลุม 8 มณฑล 
จีนพบผู้เสียชีวิต “โควิด” รายแรกรอบ 9 เดือน ยอดป่วยระบาดรอบใหม่พุ่งครอบคลุม 8 มณฑล
14 ม.ค. 2564

จีนรายงานการพบผู้เสียชีวิตจากโรคโควิด-19 รายแรกในรอบ 9 เดือน ขณะที่การระบาดรอบใหม่ลุกลามไปสู่ภูมิภาคต่างๆ ในประเทศเพิ่มมากขึ้น ก่อนเข้าสู่เทศกาลตรุษจีน
คณะกรรมการสุขภาพประจำมณฑลเหอเป่ยระบุว่า ผู้เสียชีวิตรายดังกล่าวเป็นหญิงที่แสดงอาการของโรคโควิด-19 หลังจากที่จีนไม่พบผู้เสียชีวิตมาตั้งแต่เดือนเม.ย.ปีที่แล้ว อันเป็นผลมาจากความพยายามในการสกัดการระบาดเป็นกลุ่มก้อน
ขณะที่ในวันนี้ (14 ม.ค.64) จีนพบผู้ติดเชื้อรายใหม่ในประเทศ 124 ราย ซึ่งเป็นระดับสูงสุดตั้งแต่เดือนมี.ค. ปีที่แล้ว โดยในจำนวนนี้มี 81 รายอยู่ในมณฑลเหอเป่ย ซึ่งเป็นศูนย์กลางการระบาดเป็นกลุ่มก้อนครั้งล่าสุด ส่วนอีก 43 รายนั้นพบในมณฑลเฮยหลงเจียงทางตะวันออกเฉียงเหนือของจีน
เจ้าหน้าที่ระบุว่า สำหรับการระบาดครั้งล่าสุดซึ่งครอบคลุมพื้นที่ใน 8 มณฑล ถือเป็นความท้าทายครั้งใหญ่สุดอีกครั้งของจีน หลังเกิดการระบาดครั้งแรกที่เมืองอู่ฮั่น โดยการระบาดในครั้งนี้พบว่ามีการแพร่เชื้อได้ยาวนาน เป็นวงกว้าง และมีโอกาสติดเชื้อสูงกว่า โดยมีกลุ่มเสี่ยงสูงเป็นผู้สูงอายุและผู้ป่วยในชนบท
ขณะที่ทีมผู้เชี่ยวชาญขององค์การอนามัยโลก (WHO) ได้เดินทางถึงเมืองอู่ฮั่นแล้วในวันนี้ เพื่อดำเนินการสืบสวนต้นกำเนิดไวรัสโควิด-19 ภายในประเทศ หลังจากที่จีนถูกวิพากษ์วิจารณ์จากหน่วยงานด้านสุขภาพและประเทศอื่นๆว่าขาดความโปร่งใสในการติดตามหาต้นกำเนิดของเชื้อไวรัส
สำหรับการตรวจสอบที่มาของเชื้อไวรัสโควิด-19 จะดำเนินการร่วมกันระหว่างนักวิทยาศาสตร์ชาวจีนและทีมผู้เชี่ยวชาญของ WHO โดยทีมผู้เชี่ยวชาญเหล่านี้จะใช้เวลา 1 เดือนในเมืองอู่ฮั่น ซึ่งรวมถึงระยะเวลาในการกักตัว 2 สัปดาห์
ทั้งนี้ ที่ผ่านมานั้น จีนถูกวิพากษ์วิจารณ์ว่าพยายามปกปิดการแพร่ระบาด ซึ่งส่งผลให้ประเทศอื่นๆ มีเวลารับมือน้อยลง ขณะที่สื่อของรัฐบาลจีนและเจ้าหน้าที่ต่างสนับสนุนทฤษฎีที่ว่าเชื้อไวรัสไม่ได้มีต้นตอมาจากจีน แต่ถูกนำเข้ามาจากประเทศอื่น